Karácsonykor (Móra László)
Olyan szép ma minden, minden itt e földön!
Ma templom lett a ház, kaszárnya, börtön.
Emberszemekben gyertyaláng lobog,
Kik tegnap sírtak, fáztak:
Ma Égre néznek s ők is boldogok.

Oly szép ma minden! — akármerre nézek,
Karácsonyest van... szívek összeférnek.
Nem bántja egymást magyar és magyar,
Ma hull a hó, a Menny virága.
Mi minden lelket tisztaság takar.

Oly szép ma minden! — átérzett az ének,
Karácsonyfákon gyertyalángok égnek.
Ma fényt lehelnek mind az ablakok,
S hordják a drága kincseket
A könnyet törlő gazdag angyalok...

Oly szép ma minden, minden itt a földön!
Ma templom lett a ház, kaszárnya, börtön.
Gyönyörködöm és messze gondolok:
Egymást ha mindig így szeretnénk,
Erősek lennénk s mindig boldogok!

versek